Ukážka z elektronickej knihy

Vytvorenie elektronickej verzie Dibuk, s. r. o., 2020

URODZENÁ NÁVŠTEVA

Saturday morning.

Watson sa pozerá z okna detektívnej kancelárie. Leje ako z krhly. Ulice Londýna  sú takmer mŕtve. Ani ryby v Temži by asi neodmietli dáždnik. Na každom obchode  visí ceduľa: We are closed. Zatvorené.  A to je sobota ráno! Nikto dobrovoľne nevychádza. Počasie je také, že by človek  ani psa nevyhnal.

Vtom však niekto rázne zazvoní. Watson  sa strhne. Zvláštne. Veď nikoho nevidel prichádzať. Pozrie na svojho šéfa. Sherlock Holmes Piaty sedí za stolom a lúšti krížovku.

„Open the door, please,“ zamrmle  pokojne. „The bell is ringing.“

Watson mykne plecom a zbehne dole otvoriť.

Sotva však pootvorí dvere, prebehnú  mu po chrbte zimomriavky.

Stojí pred ním egyptská múmia!

Je vysoká, chudá a trocha neisto sa  kníše na tenkých nohách. Okrem toho je premoknutá do poslednej nitky a obalená bielymi pásmi látky. Golier na kabáte  má vyhrnutý, na hlave klobúk so širokou strieškou.

„Good morning,  my young friend.  May I come in?“  spýta sa múmia.

Watson by najradšej  pokrútil hlavou. Táto  strašidelná bytosť  by nemala vojsť dnu.  Potom si však uvedomí,  že múmie spravidla  kabáty nenosia.

Watson je zmätený. Nezmôže sa ani na slovo, iba prikývne.

Bytosť sa okolo neho prešmykne do chodby. Watson ide pred ňou do bytu na poschodí.

Zvyčajne tu býva jedna stará pani. Ale vždy, keď vyrazí na cesty, Sherlock a Watson sa starajú o jej havrana Mortimera.

Okrem toho používajú jej byt ako kanceláriu. Obaja sú totiž detektívi. Sherlock Holmes Piaty je dokonca priamy potomok najslávnejšieho detektíva všetkých čias. Aspoň to o sebe tvrdí. A jeho asistent Walter je z Berlína.  Sherlock ho však zásadne  volá Watson.

„It’s raining cats and dogs!“ vzdychne čudná bytosť.

„Áno. N... n... naozaj otrasné počasie,“  jachce Watson. Stále sa trocha trasie.  Musí sa však pousmiať. Keď poriadne prší, v Anglicku sa povie, že pršia mačky a psy. Našťastie to tak naozaj nie je!

Bytosť sa pomaly odmotáva z bielych  pásov látky. Postupne si odhaľuje tvár. Napokon si zloží aj klobúk a kabát zavesí  na vešiak.

Watson si vydýchne. Nie je to žiadna  príšera. Je to urodzený starší pán.

Muž podíde k oknu.

„I hope nobody has followed me,“ pošepne. „My case is top secret!“

Watson sa tiež pozrie na ulicu. Zdá sa však,  že muža nikto nesledoval. Je jeho prípad naozaj taký tajný?